CELEX: 32020D1436
Language: lt
Date: 2020-10-07 00:00:00
Title: Tarybos įgyvendinimo sprendimas (ES) 2020/1436 2020 m. spalio 12 d. kuriuo, vadovaujantis Direktyvos 2003/96/EB 19 straipsniu, Vokietijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai

12.10.2020   
               
               
                  LT
               
               
                  Europos Sąjungos oficialusis leidinys
               
               
                  L 331/30
               
            
         TARYBOS ĮGYVENDINIMO SPRENDIMAS (ES) 2020/1436
         2020 m. spalio 12 d.
         kuriuo, vadovaujantis Direktyvos 2003/96/EB 19 straipsniu, Vokietijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą, (1) ypač į jos 19 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos įgyvendinimo sprendimu 2014/722/ES (2), vadovaujantis Direktyvos 2003/96/EB 19 straipsniu, iki 2020 m. liepos 16 d. Vokietijai buvo leista taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai (toliau – iš kranto tiekiama elektros energija);
                  
               
                     (2)
                  
                  
                     2020 m. sausio 29 d. raštu Vokietija siekė gauti leidimą, vadovaujantis Direktyvos 2003/96/EB 19 straipsniu, toliau taikyti lengvatinį mokesčio tarifą iš kranto tiekiamai elektros energijai;
                  
               
                     (3)
                  
                  
                     lengvatiniu mokesčio tarifu, kurį ji ketina taikyti, Vokietija siekia toliau skatinti naudoti iš kranto tiekiamą elektros energiją. Tokios elektros energijos naudojimas laikomas aplinkai mažiau kenksmingu būdu elektros energija aprūpinti uostuose prisišvartavusius laivus, palyginti su bunkerinio kuro deginimu tuose laivuose;
                  
               
                     (4)
                  
                  
                     vietos oro kokybė uostamiesčiuose gerinama tiek, kiek, naudojant iš kranto tiekiamą elektros energiją, neišmetama uostuose prisišvartavusiuose laivuose deginant bunkerinį kurą susidarančių oro teršalų. Atsižvelgiant į konkrečias elektros energijos gamybos struktūros sąlygas Vokietijoje, numatoma, kad naudojant iš kranto tiekiamą elektros energiją, o ne deginant bunkerinį kurą gaminamą elektros energiją, dar labiau sumažės išmetamo CO2 kiekis, kitų oro teršalų kiekis ir triukšmas. Todėl tikimasi, kad priemonė padės siekti Sąjungos aplinkos, sveikatos ir klimato politikos tikslų;
                  
               
                     (5)
                  
                  
                     leidžiant Vokietijai taikyti lengvatinį mokesčio tarifą iš kranto tiekiamai elektros energijai neviršijama to, kas būtina tokios elektros energijos vartojimui padidinti, kadangi daugeliu atvejų elektros energijos gamyba laivuose išliks kaip konkurencingesnė alternatyva. Dėl tos pačios priežasties ir dėl to, kad šiuo metu atitinkama technologija yra palyginti menkai paplitusi rinkoje, mažai tikėtina, kad to lengvatinio mokesčio taikymo metu bus labai iškraipyta konkurencija ir kad priemonė turės neigiamą poveikį tinkamam vidaus rinkos veikimui;
                  
               
                     (6)
                  
                  
                     vadovaujantis Direktyvos 2003/96/EB 19 straipsnio 2 dalimi, kiekvieno pagal tos direktyvos 19 straipsnio 1 dalį suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad atitinkami ekonominės veiklos vykdytojai neprarastų paskatų imtis būtinų investicijų, tikslinga prašomą leidimą suteikti iki 2025 m. gruodžio 31 d. Vis dėlto tas leidimas turėtų būti nebetaikomas nuo tos dienos, kurią būtų pradėtos taikyti Tarybos pagal Sutarties dėl Europos Sąjungos veikimo 113 straipsnį ar bet kurią kitą susijusią Sutarties dėl Europos Sąjungos veikimo nuostatą priimtos bet kokios bendrosios nuostatos dėl iš kranto tiekiamai elektros energijai taikomų mokesčių lengvatų, jeigu tokios nuostatos būtų pradėtos taikyti iki 2025 m. gruodžio 31 d.;
                  
               
                     (7)
                  
                  
                     siekiant užtikrinti teisinį tikrumą uostų ir laivų operatoriams bei išvengti galimo elektros energijos paskirstytojams ir perskirstytojams tenkančios administracinės naštos padidėjimo, kylančio dėl iš kranto tiekiamai elektros energijai taikomo mokesčio tarifo pasikeitimų, reikėtų užtikrinti, kad Vokietija lengvatinį mokesčio tarifą iš kranto tiekiamai elektros energijai galėtų taikyti nepertraukiamai. Todėl prašomas leidimas turėtų būti suteiktas nuo 2020 m. liepos 17 d., kad būtų toliau sklandžiai taikoma ankstesnė Tarybos įgyvendinimo sprendimu 2014/722/ES nustatyta tvarka;
                  
               
                     (8)
                  
                  
                     šis sprendimas neturi poveikio su valstybės pagalba susijusių Sąjungos taisyklių taikymui,
                  
               PRIĖMĖ ŠĮ SPRENDIMĄ:
         
            1 straipsnis
            Vokietijai leidžiama taikyti lengvatinį mokesčio tarifą uoste prisišvartavusiems laivams, išskyrus privačius pramoginius laivus, tiesiogiai tiekiamai elektros energijai (toliau – iš kranto tiekiama elektros energija), jeigu laikomasi Direktyvos 2003/96/EB 10 straipsnyje nurodytų minimalių apmokestinimo lygių.
         
         
            2 straipsnis
            Šis sprendimas taikomas nuo 2020 m. liepos 17 d. iki 2025 m. gruodžio 31 d.
            Tačiau, jeigu Taryba, remdamasi Sutarties dėl Europos Sąjungos veikimo 113 straipsniu ar bet kuria kita susijusia Sutarties dėl Europos Sąjungos veikimo nuostata, priima bet kokias bendrąsias nuostatas dėl iš kranto tiekiamai elektros energijai taikomų mokesčių lengvatų, šis sprendimas nebetaikomas nuo tos dienos, kurią pradedamos taikyti tos bendrosios nuostatos.
         
         
            3 straipsnis
            Šis sprendimas skirtas Vokietijos Federacinei Respublikai.
         
         
            Priimta Briuselyje 2020 m. spalio 12 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 283, 2003 10 31, p. 51.
         
            (2)  2014 m. spalio 14 d. Tarybos įgyvendinimo sprendimas 2014/722/ES, kuriuo, vadovaujantis Direktyvos 2003/96/EB 19 straipsniu, Vokietijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai (OL L 300, 2014 10 18, p. 55).